Dieric Bouts
Store norske leksikon,Kunst og estetikk,Bildende kunst,Kunsthistorie,Nederlandsk og flamsk billedkunst 1400-1750
Dieric Bouts var en flamsk maler. Han var antagelig elev av Roger van der Weyden og var virksom i Leuven. Han hører ved siden av brødrene van Eyck, Flémallemesteren og Roger van der Weyden til den generasjon som grunnla det nederlandske maleri.
Bouts' hovedverk er altertavlen i St. Peterskirken i Leuven fra 1464–1467, med fremstilling av Nattverden, Mannaplukkingen og Den hellige Erasmus' martyrium. Bouts' koloritt er blond, hans figurer arbeides intimt sammen med landskapet, og hos ham finner vi kanskje kunsthistoriens første stemningslandskap. Hans figurstil ellers er keitet, leddet og langstrakt, men den griper aldri forstyrrende inn i den alvorlige og harmoniske skildring av motivet. Les mer i Store norske leksikon kunst i Belgia kunst i Nederland landskapsmaleri